  Виталий Пронин Кин янгыш янгышъёс понна? Ижысь Шор площадьын республикамылэн Данъян пулэз интыямын. Ньылё арня талэсь азьло сое выльдӥзы. Соку ик бадӟым янгыш лэсьтэмын вал. «Удмуртия тӥлеНдын данъяське» гожтӥллям. Янгышез тупатӥзы 13-тӥ мае гинэ. Тросэзлэн со син шоразы, оло, ӧй но йӧтысалыз, туспуктэм Интернет вотэсэ ӧй сюрысалыз ке. Нырысь ик бугыръяськыны кутскизы «ВКонтакте» сайтысь «Удмуртлык» но «Юмшан57» группаос. Фотоез адӟыса, куд-огез горд краскаен но янгышез тупатыны дасесь вал. Но отчыозь югдур ӧз вуы. - Май праздникъёс дыръя кузпалы янгышез синйылтэм но туспуктэм, - тодаз вае нациосын ужан политикая министрлэн воштӥсез Павел Орлов. - Соку ик герӟаськи республикалэн Тӧроезлэн администрациысьтыз эксплуатацияя но ваньбуръя управлениен кивалтӥсеныз Сергей Базинковен. Подрядчикъёссы Данъян пулэз выльдыкузы, ужзэс малы ке чаклаллямтэ, умой ваньмыз луоз шуыса оскиськиллям, лэся. «Удмуртлык» группалэн администраторез, Ижысь музейысь наукая ужась Алексей Шкляев малпамъя, таӵе янгышъёс ӧй луысалзы, кун учреждениосын удмурт кылэз умой тодӥсь кадръёс уногес луысалзы ке. Но туннэ соос чиньыен лыдъямон. Кылсярысь, Нациосын ужан политикая министерствоын ик кылысь кылэ берыктӥсь ёззы гинэ но ӧвӧл. Нош вань законъёсты, соглашениосты, меморандумъёсты кун кылъёсы берыктонэн ӵапак татын выро. Та нуналъёсы Удмуртия но Абхазия куспын валче ужанъя меморандум гожтэмын вал, сое удмуртэ берыктон понна люкано луизы министерстволэн бурд улаз ужась Нимкылъёсъя но шонер гожъяськонъя комиссиысь экспертной группаез. Нимкылъёсъя но шонер гожъяськонъя комиссия ужа ик. Сое кылдытэм дырысен 10 ар тырмиз ни. Но берло дыре комиссия чалмиз. Солэсь ужамзэ радъясь, министерствоысь валтӥсь специалист-эксперт Елизавета Ложкина верамъя, отчы 27 мурт пыре. Пӧлазы дышетӥсьёс но, журналистъёс но, тодосчиос но. Ӝыны арлы огпол люкаськыло соос. Зэм, мае ке ӝог берыктон учыръёсы 5-6 кузя экспертъёссэс люкало. - Берло дыре комиссилэн ужан радыз быриз. Но туннэ выль сямен ужаны малпаськомы, - шуэ Елизавета Владимировна. - Кылсярысь, усьтыны чакласькомы министерстволэн сайтаз нимысьтыз сэрег. Выль кылъёсъя, мае ке берыктонъя ужпумез комиссиысь ёзчиос гинэ медаз эскере, кенешонэ котькуд мылкыд карись пыриськыны мед быгатоз. Адямиослэсь мылкыдъёссэс одно ик санэ басьтыны тыршомы. Азьвыл выль юнматэм кылъёсын бюллетень поттӥськомы вал. Берлоез сыӵе документ 2008-тӥ арын печатламын. Со ик пыремын шонер гожъяськонъя словаре но. Но туннэ кылдэмын ни выльёсыз кылъёс. Выльзэ словарь но лэсьтоно. Сое оскомы Историяя, кылъя но литературая Удмурт институтлы. Нациосын ужан политикая министерство куддыръя тодытэк но кыле, кытын ке янгыш потэмын шуыса. Ӵемысь учреждениос, нокытчы вазиськытэк, асьсэ тодэмзыя гинэ нимзэс удмуртэ берыкто я ялон гожто. Сыӵе янгышъёсты палэнтон понна министерство дась валче ужаны. Сыӵе «тэйёсты» адӟисьёсты жингыртыны косо 8(3412) 68-77-98 номеръя Елизавета Ложкиналы. Та номер ӝог лингвистической юрттэт кадь медло, шуэ Павел Орлов. Зэм, 28-тӥ апреле «Удмурт дуннелэн» «Дарт» ватсэтаз та телефон номерез сётъямы ни. Но одӥг жингыртӥсь но вылымтэ. Оло номерез адӟиллямтэ, оло янгышъёс быриллям, оло жингыртыны дӥсьтӥллямтэ-оскиллямтэ. Но редакцие та нуналъёсы вуылӥз юристлы дышетскись Ижысь егит пияш Сергей Бехтерев. Кун учреждение вылысь янгыш сярысь ивортыны лыктэм со. Иж шорын ик интыяськемын Россиысь ФСБ-лэн Удмуртиысь ёзэз. Удмурт кылэ берыктӥськомы шуыса, сое тазьы гожтӥллям: «Российской Федерациялэн безопасностья федеральной службаез» Удмурт кылъёс сюриллямтэ, лэся. - Кун учреждениослэн, данъяськоно интыослэн янгышен гожтэм нимъёссы но ӧтёнъёссы синэз зол ӵабъяло, - шуэ Удмурт кун филармонилэн кивалтӥсез Алексей Фомин. - Данъяськем интые, ӧскем потон бугыръяськыны кутске. Сюлэме сялӟем кадь ук со. Умойгес чакласьконо, сыӵе кылысь кылэ берыктонэн вырыку. Концертын артистъёс но кырыж шудыны кутскизы ке, нокинлы но уз кельшы ук. Елена Сараматова Туспуктӥз Вячеслав Пронин Теги: анайкыл ужпум  